הישג בינלאומי למלחינה הישראלית אנה סגל
אלבומה ״24 פרלודים לפסנתר״ זכה במדליית זהב בתחרות פרסי המוזיקה הבינלאומיים האירופיים  EIMA בקטגוריית אלבום הסולו הקלאסי הטוב ביותר לפסנתר, במחזור קיץ 2026
את היצירות באלבום מבצעת הפסנתרנית הבינלאומית פולינה ריסקין
המלחינה הישראלית אנה סגל זכתה במדליית זהב בתחרות European International Music  Awards (EIMA)  על אלבומה ״24 פרלודים לפסנתר״, בקטגוריית אלבום הסולו הקלאסי הטוב ביותר לפסנתר במחזור קיץ 2026.
האלבום כולל 24 פרלודים שהלחינה סגל, בביצועה של הפסנתרנית הבינלאומית פולינה ריסקין. היצירות נכתבו בהשראת מסורת הפרלודים של באך, רחמנינוב, סקריאבין ושוסטקוביץ׳, וכוללות הקדשות למלחינים שסגל הכירה באופן אישי או דרך יצירתם. בין ההקדשות: ראוול, פרוקופייב, גריג, באך, ברהמס, שוברט ועמי מעייני, שהיה מורהּ לקומפוזיציה. ההקלטה והעריכה נעשו בידי ירון אלדמע.
אנה סגל: ״האלבום ‘24 פרלודים לפסנתר’ הוא אלבום שעליו עבדתי בשנה האחרונה. התרגשתי לשמוע על זכייתי, וחשוב להזכיר את הפסנתרנית הבינלאומית פולינה ריסקין, שמבצעת את היצירות באלבום. מעבר להיבט המוזיקלי, אני מאושרת לייצג את ישראל בימים לא פשוטים אלו״.
סגל שייכת לדור החדש של המלחינים הישראלים. היא יוצרת ורסטילית ובלתי שגרתית, הפועלת במגוון תחומים: מוזיקה סימפונית וקאמרית, כתיבה לסולנים, לידר ויצירות למקהלה ולתזמורת. יצירותיה מבוצעות במדינות רבות ברחבי העולם בידי תזמורות, אנסמבלים וסולנים מובילים.
בין התזמורות שביצעו את יצירותיה: התזמורת הסימפונית של ברלין, בניצוחו של ליאור שמבדל בפילהרמונית של ברלין, תזמורת לונדון מוצרט פליירס, התזמורת הקאמרית הישראלית, התזמורת הסימפונית ירושלים, התזמורת הלאומית של אוקראינה, סימפונט רעננה, תזמורת הבמה הישראלית ותזמורת קאמרטה קייב. סגל עבדה גם עם גופי מוזיקה ותזמורות בינלאומיים, ובהם Film Scoring Budapest, Film Orchestra Budapest, U.S. Army Orchestra “Pershing’s Own”, Lone Star Wind Orchestra, Penn State Philharmonic Orchestra ו־Cleveland Ballet Orchestra.
סגל נולדה באוקראינה והחלה בלימודי פסנתר וקומפוזיציה כבר בגיל חמש. לאחר שסיימה את לימודיה עם תארים במוזיקולוגיה ובפסנתר, המשיכה ללימודי מוזיקולוגיה וקומפוזיציה באקדמיה הלאומית על שם צ׳ייקובסקי באוקראינה. לאחר שעלתה לישראל, השלימה תואר ראשון ושני בקומפוזיציה באקדמיה למוזיקה ולמחול בירושלים, בהדרכתו של פרופ׳ עמי מעייני.
יצירתה ״אוברטונים ללילה״ זכתה בפרס הראשון בפסטיבל המוזיקה המודרנית בקוריאה בשנת 2009, שם גם בוצעה. יצירתה ״קברט מקבת׳״, בבימויו של דני אנרליך, בוצעה בפסטיבל האמנות הניסיונית של תל אביב במרכז למוזיקה על שם פליציה בלומנטל בשנת 2011. זוכת מלגת קרן התרבות אמריקה־ישראל וחברה באקו״ם ובאיגוד הקומפוזיטורים הישראלי.

להאזנה לאלבום: ״24 פרלודים לפסנתר״ 
https://open.spotify.com/album/6t1ETKvJraYkfWVn7dX5MF?si=m4E7l_5lRYygsqgM7Iqc-Q&nd=1&dlsi=e9f57af80e234730

